FS Montcalm (1900)
Palvelus

Jo ennen varsinaista palvelukseenottoa alus vastaanotti 14. toukokuuta 1902 Ranskan presidentin Émile Loubetin ja kuljetti hänet valtiovierailulle Venäjälle. Tsaari Nikolai II lounasti seurueineen aluksella 23. toukokuuta Kronstadtissa. Paluumatkalla alus vieraili Tanskassa, missä aluksella vieraili Tanskan kuningas. Alus saapui 27. toukokuuta Dunkirkiin. Alus lähetettiin Spitheadiin kontra-amiraali Richardin lippulaivana, missä se osallistui kuningas Edward VII:n kruunajaisiin. Palattuaan Ranskaan alus liitettiin hetkeksi Välimeren laivueeseen.
Vuonna 1903 alus siirrettiin Gueydonin kanssa Kaukoitään. Se oli 22. maaliskuuta - 22. heinäkuuta vara-amiraali Maréchalin lippulaivana ja 31. elokuuta alkaen vara-amiraali Baylen lippulaivana. Alus lähti marraskuussa 1906 paluumatkalle Ranskaan ja saapui joulukuun lopulla Brestiin. Aluksen oikeanpuoleinen potkuri irtosi Välimerellä, minkä seurauksena aluksen piti käydä Bizertassa korjattavana. Brestissä alus siirrettiin reserviin ja telakalle modernisoitavaksi. Työt telakalla kestivät lähes kolme vuotta.
Muutostöiden valmistuttua alus lähti 31. tammikuuta 1910 Kaukoitään, mistä se palasi 25. kesäkuuta 1911 Brestiin. Alus siirrettiin reserviin, mistä se palasi palvelukseen lokakuussa 1912. Alus lähti 12. marraskuuta 1912 Saigoniin, missä se oli kontra-amiraalien Calloc'h de Kérills ja Huguet (24. joulukuuta 1913 alkaen) lippulaivana ensimmäisen maailmansodan alkuun.
Ensimmäisen maailmansodan alkaessa Kaukoidässä oli voimakas Saksan keisarikunnan laivaston osasto vara-amiraali Maximilian Graf von Speen johtama Itä-Aasian laivue. Brittiläis-ranskalainen laivasto-osasto järjesti yhteiset sotaharjoitukset 27. tammikuuta 1913. Vara-amiraali Sir Thomas Jerram ja kontra-amiraali Huguet vahvistivat 6. helmikuuta 1914 yhteisen suunnitelman, jonka mukaan Ranskan laivaston alueella olleet kaksi panssariristeilijää liitettäisiin Kuninkaallisen laivaston Kiinan asemaan.
Huguet sai 8. elokuuta 1914 tiedon sotatoimien alkamisesta, jolloin Montcalm oli eteläisellä Tyynellämerellä. Huguet sai Pariisista käskyn liittyä Australian laivastoon ja hyökätä Saksan Samoalle ja Saksan Uuteen-Guineaan. Montcalm saapui 15. maaliskuuta 1915 Singaporesta Suezin kanavaa suojaamaan muodostettuun 3. laivueeseen. Huguet nimettiin 18. maaliskuuta kanava-aluetta ja Punaistamerta suojanneen divisioonan komentajaksi lippulaivanaan Requin. Divisioonan muut alukset olivat Montcalm ja Desaix. Amiral Aube saapui 24. joulukuuta vapauttamaan Montcalmin, joka palasi Brestiin.
Alus kuului toukokuussa 1916 Atlantin laivueen 4. kevyeen divisioonaan. Divisioona korvasi syyskuussa  3. kevyen divisioona Länsi-Intiassa. Alus palasi kesällä 1917 Brestiin, missä se siirrettiin reserviin.
Alus palasi 27. marraskuuta 1918 Brestiin. Se liitettiin 19. joulukuuta Itämeren divisioonaan (ransk. Division de la Baltique). Huhtikuussa 1919 alus oli Murmanskissa, mistä se palasi 28. toukokuuta Brestiin. Alus liitettiin Atlantin divisioonaan (ransk. Division de l'Atlantique)). Se kuului 15. tammikuuta 1921 alkaen lippulaivana Division navale de l'Extrême Orientiin (DNEO). Marsalkka Joseph Joffre nousi 6. joulukuuta alukselle Singaporessa, minkä jälkeen hänet kuljetettiin valtiovierailulle Japaniin helmikuussa 1922. Alus palasi 16. elokuuta 1922 Brestiin, missä se sijoitettiin Landévenneciin reserviin. Alus oli telakalla Lorientissa. Alus poistettiin 28. lokakuuta 1926 alusluettelosta ja sijoitettiin hylkynä Brestiin.
Alus nimettiin 1. lokakuuta 1934 uudelleen, jotta nimi vapautuisi valmistuvalle alukselle. Hylky oli Brestissä Ranskan antautuessa kesäkuussa 1940. Se tuhoutui 1943 miehityksen aikana ja romutettiin sotatoimien päätyttyä.